‘ทิปโก้’ยิ้มกำไรโตค่าเงินหนุนยันไม่ให้ใครเข้ามาเทกโอเวอร์
TIPCO ไม่ระคายบาทแข็งกำไรค่าเงินหนุน ป้องกันความเสี่ยงล่วงหน้าไว้ ย้ำชัดไม่ให้ใครเทกโอเวอร์
1 พ.ค. 2556

TIPCO ไม่ระคายบาทแข็งกำไรค่าเงินหนุน ป้องกันความเสี่ยงล่วงหน้าไว้ ย้ำชัดไม่ให้ใครเทกโอเวอร์ 
นายเอกพล พงศ์สถาพร กรรมการผู้จัดการ บริษัท ทิปโก้ฟูดส์ (TIPCO) เปิดเผยว่า ผลประกอบการของบริษัทในปีนี้ไม่น่าจะได้รับผลกระทบจากค่าเงินบาทที่ปรับตัวแข็งค่าในขณะนี้ แม้ว่าบริษัทจะมีรายได้จากการส่งออกในสัดส่วน 40% ของรายได้รวม เนื่องจากได้มีการบริหารความเสี่ยงอัตราแลกเปลี่ยนด้วยการซื้อล่วงหน้า (ฟอร์เวิร์ด) ไว้ที่ระดับ 30.5 บาทต่อเหรียญสหรัฐ ประมาณ 1 ใน 3 ของยอดส่งออกทั้งปี เป็นระยะเวลา 45 เดือน และมีการนำเข้าวัตถุดิบจากต่างประเทศบางส่วนเข้ามาช่วยหักล้าง 
“ผลกำไรจากการดำเนินงานอาจลดลงบ้างจากค่าเงินบาทที่ปรับตัวแข็งค่า แต่บริษัทจะมีกำไรจากอัตราแลกเปลี่ยนเข้ามาเสริม ทำให้กำไรสุทธิโดยภาพรวมออกมาดี” นายเอกพล กล่าว
ในปี 2556 บริษัทตั้งเป้าหมายรายได้จะมีการเติบโตประมาณ 12% จากปีที่ผ่านมามีรายได้ 5,900 ล้านบาท สำหรับอัตรากำไรขั้นต้นคาดว่าจะอยู่ในระดับ 10% เป็นอย่างน้อย 
ทั้งนี้ ทิศทางการส่งออกน้ำผลไม้มีอัตราการเติบโตที่ดีในระดับ 100% เป็นปัจจัยหลักให้รายได้ของบริษัทมีการเติบโตที่ดี เพราะส่งออกสับปะรดโตเพียง 56% น้ำผลไม้ในประเทศโต 12% เท่านั้น ซึ่งตลาดการส่งออกน้ำผลไม้หลักจะเน้นกลุ่มอาเซียน เช่น อินโดนีเซีย เพราะมีตลาดค่อนข้างใหญ่และอยู่ระหว่างการเจาะตลาดน้ำผลไม้ในประเทศเกาหลีด้วย 
สำหรับข่าวลือที่ผ่านมาเกี่ยวกับบริษัทเรื่องจะมีกลุ่มเสี่ยเจริญ สิริวัฒนภักดี เข้ามาซื้อหุ้น ไม่เป็นความจริงแต่อย่างใด และยืนยันว่าไม่เคยมีกลุ่มทุนใดติดต่อขอซื้อหุ้น และผู้ถือหุ้นใหญ่ไม่มีแผนจะขายหุ้น 
กระแสข่าวที่เกิดขึ้นเหล่านี้ น่าจะเป็นผลมาจากทางบริษัท ซันโตรี่ เบฟเวอเรจ แอนด์ ฟูด เอเชีย เตรียมจะเข้าตลาดหุ้นในญี่ปุ่น ทำให้มีการเปิดเผยข้อมูลการลงทุนต่างๆ รวมไปถึงข้อมูลที่ได้ลงทุนในบริษัท ทิปโก้ เอฟ แอนด์ บี สัดส่วน 50% และบริษัทร่วมถือ 50% ซึ่งดำเนินธุรกิจเครื่องดื่มน้ำผลไม้ทิปโก้ ทำให้อาจเกิดความเข้าใจผิดได้ 
ก่อนหน้านี้ บริษัทตั้งเป้ารายได้รวมปี 2556 โตไม่ต่ำกว่า 13% จากปี 2555 ที่มีรายได้รวมอยู่ที่ 5,500 ล้านบาท โดย บริษัทจะใช้งบการตลาดกว่า 500 ล้านบาท ในการเปิดแคมเปญ “285 ล้านลูกต่อปี ทิปโก้คั้นสด...เพื่อความสดชื่นของคุณ” เพื่อสร้างการรับรู้สู่กลุ่มเป้าหมายและผู้บริโภคอย่างกว้างขวาง เป็นกลยุทธ์การตลาดในการจัดโรดโชว์แนะนำน้ำส้มทิปโก้ 100% ทั้ง 5 รสชาติ ในกรุงเทพฯ และต่างจังหวัด เพื่อส่งเสริมการลิ้มลองความสดอร่อยของน้ำส้มคั้นจากทิปโก้ พร้อมเปิดตัวภาพยนตร์โฆษณาใหม่ ชื่อ “เดินทาง” เริ่มออนแอร์วันที่ 18 พ.ค. 2556